ไทยพาณิชย์มึนพิษศก.สินเชื่อหด-ดอกลงยาก
ไทยพาณิชย์หวั่นเศรษฐกิจโลกครึ่งปีหลังฉุดสินเชื่อชะลอตัว
29 ต.ค. 2565

ไทยพาณิชย์หวั่นเศรษฐกิจโลกครึ่งปีหลังฉุดสินเชื่อชะลอตัว
นางกรรณิกา ชลิตอาภรณ์ กรรมการผู้จัดการใหญ่ ธนาคารไทยพาณิชย์ เปิดเผยว่า ขณะนี้เริ่มมีสัญญาณสินเชื่อครึ่งปีหลังชะลอตัว จากเดิมที่คาดว่าสินเชื่อปีนี้จะเติบโตได้มากกว่าที่คาด แต่สถานการณ์เริ่มเปลี่ยน เศรษฐกิจโลกเริ่มชะลอตัว และผันผวนสูงมาก โดยเฉพาะเศรษฐกิจจีนเติบโตช้าลง ซึ่งเป็นประเทศที่มีความสำคัญกับไทยมากกว่ากลุ่มสหภาพยุโรป (อียู) ทำให้ธนาคารคงเป้าหมายสินเชื่อทั้งปีไว้แค่ 12-15%
“เดิมคิดว่าสินเชื่อปีนี้จะแรงกว่าที่คาดไว้ แต่ตอนนี้อาจต้องดูใหม่ กำลังดูแผนครึ่งปีหลัง ตอนนี้สถานการณ์ผันผวนสูงมาก วุ่นวายไปหมด เดี๋ยวเงินบาทอ่อน เดี๋ยวหุ้นร่วง ฝุ่นตลบ” นางกรรณิกา กล่าว
นางกรรณิกา กล่าวว่า สถานการณ์ดอกเบี้ยหากจะปรับลดต้องดูทิศทางตลาดเป็นหลัก แม้การแข่งขันสินเชื่อของธนาคารเฉพาะกิจจะน้อยลง แต่ธนาคารพาณิชย์กลับหันมาแข่งให้เงินฝากดอกเบี้ยสูงสวนทางตลาดเงิน จึงต้องรักษาฐานลูกค้า
นายสมิทธ์ พนมยงค์ ผู้ช่วยผู้จัดการใหญ่ ธนาคารไทยพาณิชย์ กล่าวว่า ภาพรวมเศรษฐกิจขณะนี้ยังไปได้ดี สินเชื่อยังเติบโตได้ ทำให้ดอกเบี้ยยังไม่มีการปรับลง อีกทั้งขณะนี้สภาพคล่องยังไม่ได้เป็นประเด็นที่น่ากังวล
นายสมิทธ์ กล่าวว่า ขณะนี้ธนาคารเฉพาะกิจได้เข้ามามีบทบาทต่อระบบการเงินมากขึ้น สินทรัพย์ของธนาคารเฉพาะกิจรวมกันทั้งหมดมีสัดส่วนขยายขึ้นเป็น 25-26% จากเดิมที่เคยอยู่ที่ 16%
ทั้งนี้ธนาคารที่มีการปรับขึ้นเงินฝากพิเศษดอกเบี้ยสูง ได้แก่ ธนาคารทิสโก้ เงินฝากประจำ 8 เดือน ดอกเบี้ย 3.25% ฝากขั้นต่ำ 5 แสน10 ล้านบาท ธนาคารกรุงเทพ ออกเงินฝากประจำพิเศษ 4 เดือน ดอกเบี้ย 2.5% ฝาก 10 เดือน ดอกเบี้ย 2.75% และฝาก 15 เดือน ดอกเบี้ย 3% และธนาคารซีไอเอ็มบี ไทย ฝากประจำ 12 เดือน ดอกเบี้ย 3.4-3.5%